《登燕子矶》
清代·张预

观音门外江风颠，惊涛断渡无行船。船头燕子何翩翾，谽谺下啄蛟鼍渊。

空江无巢飞不前，回翔招我登其颠。十盘九曲如蚁缘，磴道一线开何年。

忽然绝顶浮岚妍，孤亭岌岌撑如拳。荒坪草没层厓偏，断碑欲堕藤萝牵。

亢石无阶谢雕镌，侧身俯江江浴天。天风狂吹山孤悬，我欲跨燕凌飞仙。

燕兮敛翼不可鞭，但看鹳鹤横江骞。须臾返照来澄鲜，紫翠千里流无边。

江南江北纷山川，冥冥闪闪沈苍烟。罗胸气象收万千，目力虽竭情流连。

岩扃欲暝云帷褰，夕霏四敛天容蔫。下山皓月忽已圆，江光山气争回旋。

兹游奇绝吾当传，归舟汲汲书长篇。诗成推篷歌叩舷，烟中燕尾犹涎涎。

作者简介：张预，字子虞，钱塘人。光绪癸未进士，改庶吉士，授编修，历官江苏候补道。有《崇兰堂诗存》。